РЕГЛАМЕНТ (ЕО) № 740/2009 НА КОМИСИЯТА
от 12 август 2009 година
за изменение на Регламент (ЕО) № 1282/2006 по отношение на възстановяванията при износ за мляко и млечни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално членове 170 и 171 във връзка с член 4 от него,
като има предвид, че:
(1)
Член 5 от Регламент (ЕО) № 1282/2006 на Комисията от 17 август 2006 г. за определяне на специалните подробни правила за прилагането на Регламент (ЕО) № 1255/1999 на Съвета относно лицензиите за износ и възстановяванията при износ за мляко и млечни продукти (2) определя минимална цена франко граница за сирената, които се ползват от възстановявания при износ.
(2)
Тази цена е определена на ниво, което да гарантира, че сиренето, за което се изисква възстановяване при износ, е качествено сирене, в противовес на сиренето с по-ниско качество, отпадъците от сирене или корички от сирене, за да могат разпоредбите за възстановяване да постигнат пълното си икономическо въздействие. Неблагоприятните пазарни обстоятелства от есента на 2008 година насам доведоха до продължително и рязко намаление на цените на сиренето на вътрешния пазар до такава степен, че настоящата минимална цена франко граница не отразява вече прага по отношение на тази цел. Вероятно пазарът на сирене ще остане слаб, а цените ще останат ниски и непостоянни за дълъг период от време, което затруднява извънредно много определянето на подходяща прагова цена. Премахването на критерия за минимална цена ще намали значително административната тежест за търговците и компетентните органи. Развитието на пазара за сирена, както и износът с възстановявания следва да се контролира по подходящ начин, за да се разкриват всякакви злоупотреби във връзка с премахването на изискването за минимална цена.
(3)
Поради това Регламент (ЕО) № 1282/2006 следва да бъде съответно изменен.
(4)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Член 5 от Регламент (ЕО) № 1282/2006 се заличава.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Прилага се за заявленията за лицензии за износ, подавани от датата на влизане в сила на настоящия регламент.
Настоящият регламент е задължителен в своята цялост и се прилага пряко от държавите-членки.
Съставено в Брюксел на 12 август 2009 година.